《九莲歌赠冯载赓》
明代·李之世

我闻西方极乐天，九品莲台九品莲。栏楯七重围宝树，重重帝网空中悬。

西方极乐真难状，苦海众生尽回向。识风鼓浪欲河深，谁向龙宫窥海藏。

龙宫金阙贝为楼，斮鳌四足奠中流。神洲列岛琼居一，缥缈随波海面浮。

一片红轮挂树上，八面无风摇碧浪。五指嵬嵬高戟天，捧出玉毫真佛相。

瓶持甘露洒琉璃，手翳芙蕖跨白象。我曾折芦一问津，彼岸茫茫隔世尘。

偶逢居士掀髯笑，笑指莲花是夙因。精庐也傍莲庵侧，滴翠门前摇冷碧。

维摩斗室一匡床，藏尽世界人不识。度世缘深入世閒，浴日扶天手一只。

暂将高韵寄琴书，雅有閒情课水石。昙花如掌卜成林，酌水餐霞养道心。

我来不语拈花笑，君抚无弦七尺琴。落日衔山风在牖，竹里茶香烟缕缕。

雨觥我筹忘主宾，抹月批风笔如帚。隔壁分来是佛灯，昏衢一点明于昼。

海潮三丈梵流音，破云隐隐木鱼吼。滴翠山房九莲庵，截断芘刍未许谈。

同君共拈无言偈，胡床静里且须参。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。